蔡戡
送张安国舍人
若有人兮下天陬，乘云戏作人间游。
飘飘逸气横九州，明光射策动冕旒。
一挥坐遣千人休，老生瑟缩徒包羞。
余子走僵汗且流，自顾跛鳖惊骅骝。
大儿文举小儿修，眼高四海非吾俦。
堂堂人物倾曹刘，冰壶玉尺悬清秋。
胸次二十八宿周，笔力乃与造化侔。
挥毫落纸蟠龙虯，残篇醉墨人争收。
蚤年嬉笑登瀛洲，螭坳凤阁增皇猷。
出典方面分顾忧，昔襦今袴欢成讴。
六州父老思故侯，往往在处甘棠留。
祠庭均逸心夷犹，只恐富贵来相求。
公今起自曲江头，蒲帆十幅风飕飗。
微官拘缚如楚囚，虽欲从公嗟无由。
君王仄席勤咨诹，姓字当已覆金瓯。
入登廊庙参筹谋，勋庸并使书银钩。
他时东阁罗枚邹，贱子还许登门不。